b'\n_START_ARTICLE_\nHrib bun\n_START_SECTION_\nIstoric\n_START_PARAGRAPH_\nSpecia a fost descrisa pentru prima dat\xc4\x83 drept Boletus suspectus de micologul austriac Julius Vincenz von Krombholz \xc3\xaen opera sa  Naturgetreue Abbildungen und Beschreibungen der essbaren, sch\xc3\xa4dlichen und verd\xc3\xa4chtigen Schw\xc3\xa4mme din 1836, dar onoarea de a fi creat Numele binomial Boletus impolitus \xc3\xaei revine marelui savant suedez Elias Magnus Fries care a descris specia ca Boletus impolitus \xc3\xaen cartea sa Epicrisis systematis mycologici, seu synopsis hymenomycetum._NEWLINE_\xc3\x8en anul 2008, micologul ceh Josef \xc5\xa0utara a redenumit specia sub numele Hemileccinum impolitum \xc3\xaen volumul 60 al jurnalului Czech Mycology. \xc8\x99i Index Fungorum a preluat taxonul, pe de alt\xc4\x83 parte, comitetul mai renumit Mycobank \xc3\xael vede doar sinonim al celui creat de Fries. Mai departe, \xc3\xaen ultimul timp, specia este considerat\xc4\x83 de unii taxonomi\xc8\x99ti, \xc3\xaen ciuda caracterului ei de Boletus, drept membru al genului Leccinum \xc3\xaen sec\xc8\x9bia pentru soiuri cu porii galbeni care nu \xc3\xaennegresc, \xc3\xaen principal datorit\xc4\x83 structurii microscopice a scoar\xc8\x9bei tulpinilor._NEWLINE_Toate celelalte \xc3\xaencerc\xc4\x83ri de redenumire sunt valabile sinonim, dar, fiind nefolosite, sunt neglijabile.\n_START_SECTION_\nConfuzii\n_START_PARAGRAPH_\nAce\xc8\x99ti hribi pot fi confunda\xc8\x9bi cu alte specii din familia Boletaceae inofensive, unele pu\xc8\x9bine amare, ca de exemplu cu: Boletus appendiculatus, Boletus calopus (necomestibil, amar), Boletus dupainii (suspect, pori ro\xc8\x99ii), Boletus edulis, Boletus fechtneri (comestibil, se coloreaz\xc4\x83 albastru la atingere sau dup\xc4\x83 sec\xc8\x9biune), Boletus fragrans sin. Lanmaoa fragrans, Boletus junquilleus (gustos, de asemenea g\xc4\x83lbui, spori ro\xc8\x99ii-g\xc4\x83lbui), Boletus reticulatus sin. Boletus aestivalis, Boletus radicans (necomestibil, amar, picior f\xc4\x83r\xc4\x83 ro\xc8\x99u, cre\xc8\x99te numai \xc3\xaen p\xc4\x83duri foioase), Boletus speciosus (comestibil, mai mic, picior nereticulat \xc8\x99i ro\xc8\x99iatic, se coloreaz\xc4\x83 u\xc8\x99or alb\xc4\x83strui dup\xc4\x83 leziune), Gyroporus castaneus (comestibil, tuburi \xc8\x99i pori albicio\xc8\x99i, pulberea sporilor limonie) Suillus variegatus (comestibil), Tylopilus felleus (necomestibil). sau Xerocomus depilatus sin. Boletus depilatus.\n_START_SECTION_\nValorificare\n_START_PARAGRAPH_\nBure\xc8\x9bii proaspe\xc8\x9bi (mirosul de iod dispare repede) pot fi preg\xc4\x83ti\xc8\x9bi asemanator hribului de var\xc4\x83 ca ciulama, de asemenea \xc3\xaempreun\xc4\x83 cu alte ciuperci de p\xc4\x83dure sau ad\xc4\x83uga\xc8\x9bi la un sos de carne de vit\xc4\x83 sau v\xc3\xa2nat. \xc3\x8en afar\xc4\x83 de aceasta, ei pot fi t\xc4\x83ia\xc8\x9bi felii \xc8\x99i congela\xc8\x9bi. De asemenea este posibil\xc4\x83, dup\xc4\x83 t\xc4\x83ierea \xc3\xaen felii, uscarea lor, bure\xc8\x9bii devenind dup\xc4\x83 \xc3\xaempuiere mai savuro\xc8\x99i \xc8\x99i gusto\xc8\x99i. Excelen\xc8\x9bi sunt prepara\xc8\x9bi ca Duxelles, un fel de zacusc\xc4\x83.'